
Dan il-ktieb qiegħed jinbiegħ bil-kundizzjoni li ma jkunx misluf,

jerġa’ jinbiegħ jew jingħata b’xejn, f’xi għamla oħra ta’ qoxra

jew legatura, ħlief kif inhu ppubblikat. L-ebda silta minn dan

il-ktieb ma tista’ tkun ippubblikata jew maħruġa b’xi mod jew

ieħor fotostatiku, elettroniku, mekkaniku, irrekordjat, mingħajr

il-permess bil-miktub tal-editur.

 

L-ismijiet, karattri u s-sitwazzjonijiet f’dan il-ktieb huma

kollha fittizji. Kull xebh li jista’ jkun hemm ma’ persuni, ħajjin

jew mejtin, u sitwazzjonijiet veri huma biss koinċidentali.

 

IL-JEDDIJIET KOLLHA MIŻMUMA.

Kelmtejn mingħand

Joseph Sultana

Meta f’Ottubru (2012) ħriġt għall-bejgħ it-tielet volum ta’ Misteru Ark-Anum, kont diġà ħlist l-ewwel parti tar-raba’ volum. Il-ħsieb tiegħi kien li nfittex neħilsu biex ikun jista’ jiġi ppubblikat fis-sena ta’ wara. Fl-istess ħin ukoll bdejt nikteb novella oħra bl-isem ta’ Tenebrae (li għadha qiegħda tinkiteb). Iż-żewġ kotba, b’temi differenti kienu ppjanati li joħorġu għal Ottubru ta’ wara.

Id-destin ried mod ieħor.

Ġara li f’Novembru, xahar wara t-tielet pubblikazzjoni, ġejt involut biex ngħin lil Puttinu Cares f’mixja li l-membri organizzaw miċ-Ċirkewwa saż-Żejtun. Jien, peress li nagħmel parti mill-grupp tal-volontarjat ERRC (Emergency Response and Rescue Corps) ibbażat ġewwa Għawdex, tajt sehmi f’din il-mixja ta’ karità. Kien biss fl-aħħar tal-mixja li ltqajt għall-ewwel darba mas-Sinjura Joyce Bonello, il-fundatriċi tal-organizzazzjoni One for All and All for One, li tgħin ukoll il-grupp ta’ Puttinu Cares.

Minkejja li dakinhar konna għadna ma nafux lil xulxin, qalbi ħebritni li dik il-laqgħa ta’ malajr kienet se tiżviluppa fi ħbiberija unika ta’ solidarjetà.

Jien u sejjer lura lejn Għawdex niftakar li ġo fija ħassejt xewqa kbira li ngħin lil ħaddieħor, bil-limiti kollha li kelli… għalkemm ma kontx naf x’se nagħmel bl-eżatt...

Kellu jibda Diċembru biex fl-aħħar idea tajba dehret f’moħħi.

Ġa kelli bosta ħbieb fuq l-internet u wħud minnhom stqarrew li minn dejjem xtaqu jiktbu xi ħaġa li tidher fil-pubbliku. Ħafna saru jafu bija permezz tal-kotba li ppubblikajt u staqsewni jekk nistax ngħinhom fil-materjal tagħhom. F’kemm ilni ngħidlek feġġet xrara ta’ nar u l-proġett rajtu ċar quddiem għajnejja.

Għalfejn ma ngħaqqadx flimkien lil dawn il-kittieba u poeti mhux magħrufa u l-att ta’ karità?

Minnufih ħloqt poster li tfajtu jiċċirkola fuq Facebook. Ftit jiem biss wara, is-Sur Kit Azzopardi wera interess fil-proġett tiegħi u talabni biex hu u l-grupp tiegħu, li jifformaw The Writers Club, jgħinuni. Ngħidha kif inhi, kelli bżonn l-għajnuna u bla ma qgħadt naħsibha darbtejn aċċettajthom bħala parti mit-tim.

Ix-xogħlijiet bdew deħlin, u sad-data tal-għeluq (li kienet il-15 ta’ Jannar), ilħaqna l-ammont ta’ dsatax. Litteralment, kellna ktieb ġa kważi lest!

Ovvjament kien fadal ħafna editjar xi jsir, u dak li kkalkulajt se jeħodli xahar biss ta’ impenn, spiċċa ħa tliet xhur ta’ ħidma bla waqfien!

L-istejjer, kif se taraw, huma oriġinali fit-temi tagħhom u joffru divertiment. Hawn varjetà ġmielha li jinvolvu suġġetti bħall-biża’, drama, umoriżmu, fantaxjenza, imħabba… u b’togħma ħafifa ta’ nostalġija. Iżda fuq kollox huma stejjer li joffru misteru. Fil-fatt, ftehimt ma’ wħud mill-awturi li jħallu mistoqsija mdendela fi tmiem għax biċċiet mix-xogħlijiet huma saħansitra fil-ħsieb li jiġu żviluppati f’novelli għalihom.

Min qara l-kotba tiegħi s’issa, u peress li jien inzertajt l-editur ġenerali ta’ din il-kollezzjoni, jaf kemm inħobb inżomm lil min jaqra fuq ix-xwiek, bi tmiem dejjem miftuħ. Għalhekk użajt din l-istess sistema mal-kittieba ħalli nħallukom tistaqsu x’jista’ jiġri b’hekk l-istorja tibqa’ ddur f’moħħkom, fuq ilsienkom, u mhux “tmut” mal-paġni.

Il-poeżiji huma ġawhra ta’ kreattività u emozzjonijiet li saħansitra kapaċi jqanqlukom u jnisslu demgħa f’għajnejkom. Ġo fihom tara l-qalb tal-poeti tħabbat u tfittex għas-serħan, li ġieli ma jinstab imkien, imma t-tama tibqa’ ħajja. Il-poeżiji fihom qalb li tħobb bla heda, ruħ li trid rispett, u se tingħata, u nifs li jordna attenzjoni saħansitra minn widnejn torox u/jew għajnejn għomja.

Qabel ma nagħlaq nixtieq insemmi fatt ieħor, l-iżjed importanti.

Matul dawn ix-xhur ta’ ppjanar, smajna b’sogħba kbira li ħabibna Dun Renè Cilia tilef ħajtu f’inċident ikrah tat-traffiku. Lil dan is-saċerdot żagħżugħ u eżemplari ltqajt miegħu darba biss, f’Għawdex stess. Laqatni bħala ġuvni avventuruż u mimli enerġija b’daħqa li tiġbdek. Dakinhar iltqajna għal ftit minuti imma kont naf li kien bniedem ħabrieki biex imexxi l-kelma t’Alla, u awtur tajjeb. Wegħedna lil xulxin li se nerġgħu niltaqgħu… sfortunatament kellha tkun wegħda li qatt ma seħħet.

M’iniex f’pożizzjoni ġusta li nitkellem fit-tul fuqu peress li nies bħal Kit jafuh aktar minni għalhekk se nħalli f’idejh biex jikteb xi noti hu.



Kelmtejn mingħand

Kit Azzopardi

Lil Renè sirt nafu bħala kittieb, imma nibqa’ niftakru bħala ħabib. Nibqa’ niftakru bħala ħabib li dejjem fittex li jikkomunika, li jibni pont bejnu u bejn ħaddieħor; għalih ma kienx hemm “jiena” u “l-oħrajn”. Kien hemm biss “aħna”. Anki s-saċerdozju tiegħu kien jara li qabelxejn jgħixu bħala bniedem, lil hinn mill-pretensjonijiet ta’ poter li dan l-irwol seta’ assuma tul is-sekli f’dal-pajjiż-gżira.

Il-ħeġġa tiegħu li jikkomunika dehret ħafna nhar il-Ħadd, 4 ta’ Novembru 2012, jiġifieri dakinhar li ħalliena: Facebook infaqa’ bl-istqarrijiet, xhieda ta’ kemm ħabrek fis-skiet sabiex jevanġelizza permezz tal-midja kontemporanja. Nhar is-16 ta’ Novembru infatti, kellu jkun wieħed mill-mistiedna sabiex jitkellem f’taħdita li kont qiegħed norganizza proprju fuq hekk fil-parroċċa fejn kien iqaddes. Sfortunatament, dik il-laqgħa baqgħat ma saret qatt, iżda t-tifkira tiegħu jibgħat messaġġ darba kultant, jew jisraq ftit minuti ħa jidħol chat ikellimni, tibqa’.

Għalkemm din l-enerġija sabiex jikkomunika permezz tal-internet u l-SMSs tista’ tidher esaġerata, kellu enerġija aqwa sabiex jikkomunika wiċċ imb wiċċ u għalih, l-għan aħħari tal-komunikazzjoni diġitali kienet proprju l-laqgħa bejn tnejn jew aktar fil-preżenza ta’ xulxin. Dan it-tlaqqigħ bejn il-komunikazzjoni u l-kumpanija (companionship) tidher tajjeb ħafna fix-xogħol li kien jagħmel ma’ persuni neqsin mis-smigħ jew mit-taħdit; niftakarna nieqfu fit-triq aħna u sejrin għall-kafè sabiex ikellem lil koppja bil-lingwa tas-sinjali, jew aħna u nitkellmu fuq l-istudji tiegħu li kienu proprju f’din il-linja.

Niftakru wkoll jibqa’ l-aħħar nies f’sala, sabiex fl-aħħar ikun għamel konoxxenza wiċċ imb wiċċ ma’ persuna li kien żied fuq Facebook. Erħilha li xorta baqa’ ma kellimhiex lil din il-persuna (kienet qiegħda titkellem mas-Sinjura Kate Gonzi, u dehret li se ddum ftit); kien jagħmel minn kollox biex jidħol jew jibqa’ f’kuntatt, biex jibni pont li jwassal għal għand ħaddieħor. Forsi l-aktar kumment li ġabar fih dawn il-kwalitajiet ta’ Renè fuq Facebook, hu dan ta’ Alex Vella Gera:

 

Renè A. Cilia - Dun Renè ma kontx nafu, iżda tliet snin ilu, kważi to-the-day, meta sploda l-każ ta’ Li Tkisser Sewwi, kien l-unika persuna mid-dinja ekkleżjastika li kkuntattjani u tani kuraġġ. Kellna chat interessanti niftakar, dwar il-moralità, id-dinjità u l-letteratura. What a breath of fresh air. R.I.P. xbin.

 

Imma Renè ma kienx biss dik il-persuna kaxxa ġenn, li tfittex biss li tross aktar appuntamenti fid-djarju ċkejken tiegħu li kien iġorr kullimkien. Kellu l-mumenti kwieti tiegħu, li kienu ħelwin ħafna.

Nhar il-Ġimgħa, 25 ta’ Mejju 2012, l-Akkademja tal-Malti kienet organizzat serata ġewwa l-Palazz Verdala, sabiex tfakkar lil Anton Buttigieg. Jien bħas-soltu, offrejtlu li jiġi miegħi bħala l-mistieden tiegħi, u hu offrieli li jwassalni bid-“debba” tiegħu, kif kien iħobb isejħilha lill-karozza. La ġiet fi tmiemha l-attività, konna morna nitkellmu l-Imdina u wara, ried bilfors jitla’ fuq il-bandli. Ridt tarana; jien bil-ġlekk, probabbli anki bl-ingravata, u hu bl-aqwa libsa tiegħu ta’ qassis, komplut bil-kullar, nitbandlu f’nofs ta’ lejl, nitħaddtu!

Xi drabi nerġa’ nħares lejn il-messaġġ ta’ Rita Saliba, ħabiba tat-tnejn u kittieba, li bagħtitli dakinhar filgħodu qabel il-quddies:

Kit andi ahbar kerha - miet dun rene

Kont domt ma nagħmel il-konnessjoni bejn dak li rajt miktub, u t-tifsir tiegħu. Dakinhar, f’dak il-ħin, kollox kien surreali. Sa ma beda dieħel fija sens t’aċċettazzjoni.

Dun Renè ħallieli ħafna memorji sbieħ; nista’ nirringrazzjah tal-kitbiet tiegħu, tas-sehem u tas-sapport li ta lill-komunità tal-kittieba meta seta’, tal-fiduċja li wera fija u f’kittieba oħra, tal-preżenza tiegħu. Imma fuq kollox, nirringrazzjah tal-memorji u tal-ħbiberiji li qasam magħna, tal-praspar li rrakkontalna, tal-mumenti żgħar li għex b’qalb kbira.

Grazzi ta’ kollox (Dun) Renè.



Kelmtejn mingħand

Joyce Bonello

L-organizzazzjoni One for All and All for One ġiet imwaqqfa bl-għan li tintroduċi varjetà ta’ avvenimenti kulturali b’risq diversi għaqdiet jew istituzzjonijiet li jaħdmu ma’ persuni fil-bżonn, għalhekk il-membri ta’ din l-organizzazzjoni jfittxu li jaħdmu bħal katina waħda sabiex iwasslu l-għajnuna meħtieġa.

Jiena, bħala l-fundattriċi ta’ din l-opra ta’ karità, ħassejt in-neċessità li noħolqu attivitajiet bħall-ikla ta’ tnedija, mixja miċ-Ċirkewwa saż-Żejtun u Halloween Party fost l-oħrajn; kollha kienu attivitajiet li rnexxew bil-kbir u għadhom jitolbuna biex inkomplu nagħmluhom.

Madankollu ma stajtx nagħmel tant xogħol mingħajr l-għajnuna ta’ Paul Busuttil u l-assistenza imprezzabli ta’ Ismay Gambin. Flimkien aħna ħdimna biex ngħaqqdu numru ta’ nies li kienu lesti jagħtu ftit minn ħinhom u joffru t-talenti tagħhom għal skopijiet filantropiċi.

Il-voluntiera ġejjin minn diversi oqsma tal-ħajja u jinkludu diversi professjonisti bħall-mudelli, make-up artists, hair stylists, fotografi, diżinjaturi tal-ħwejjeġ, atleti, mużiċisti, żeffiena, atturi, awturi u ħafna oħrajn. Numru ta’ voluntiera oħra taw sehemhom minn wara l-kwinti u ħidmiethom kienet indispensabbli. Ċerti attivitajiet ma setgħux ikunu possibbli mingħajr l-għajnuna ferm bżonjuża tal-ERRC (Emergency Response and Rescue Corps) immexxija minn Etienne u Carmel Micallef, u numru sabiħ ta’ benefatturi oħrajn.

L-organizzazzjoni One for All and All for One ġiet imwaqqfa f’Ġunju tal-2012 u minn dakinhar ’l hawn il-membri tagħna fittxew li jkunu ta’ ġid fil-komunità billi regolarment jagħtu sehemhom fl-attivitajiet imtellgħin b’risq il-karità.

Din id-darba l-organizzazzjoni ħasset li kellha tkun parti mill-proġett ta’ dan il-ktieb li għandkom f’idejkom li seħħ grazzi għall-kollaborazzjoni kostanti ta’ Joseph Sultana, li jifforma parti mill-ERRC u li huwa stess kittieb, ma’ The Writers Club immexxija minn Kit Azzopardi, u Tony Gatt, il-maniġer tal-BDL (Book Distribution Ltd.). Il-qligħ se jkun ta’ għajnuna għal Angela House fi Gwardamanġa li hija dar tat-tfal immexxija mis-sorijiet. Jien ukoll rajtha xieraq li kif semmew tajjeb Joseph u Kit, il-ktieb jiġi ddedikat lil Dun Renè Cilia, saċerdot bi spirtu żagħżugħ, mudell tal-Evanġelju, messaġġier fidil t’Alla, u fuq kollox eżempju ġenwin ta’ qdusija għall-poplu tagħna kollu.

One for All and All for One tilqa’ b’idejha miftuħin lil kull min iħoss li għandu xi ħaġa x’jagħti biex jgħin lil min hu inqas ixxurtjat minnu. Minn hawn qiegħda nagħmel stedina lil kull minn jixtieq jissieħeb magħna sabiex jibda billi jfittixna u jistaqsina għal aktar informazzjoni fuq il-paġna ta’ Facebook bl-isem One for all and All for one.

Grazzi minn qalbi lil kulħadd.

Poeżiji ta’ Abigail Spiteri

Hu

Moħħi mtaqqal bil-ħsibijiet

qatt ma nsib kwiet,

minn kollox iseħħ quddiem għajnejja

kemm stejjer nisma’ b’dawn widnejja.

 

Kemm nixtieq li kien hemm xi ħaġa

li tista’ twaqqaf dan kollu u ma jinqala’ l-ebda għawġ ieħor

fejn kulħadd jitkellem ma’ xulxin

flok kulħadd jitkellem fuq ħaddieħor.

 

Xi drabi nħossni qisni pupa taċ-ċarruta:

kulħadd iġebbidni min-naħa għal oħra

sakemm inħossni ninqasam min-nofs

u nħossni mmut ftit ftit.

 

Xi drabi iva, inħossni waħdi,

xi drabi naħseb li kulħadd kontrija

sakemm nirrealizza

li hemm persuna dejjem lesta għalija.

 

Din il-persuna mhi ħadd ħlief

il-Mulej Ġesù

li miet u reġa’ qam għalija u għal kulħadd;

din mhijiex gidba

imma hija biss fatt.

 

Inħoss vojt kbir ġo qalbi

mingħajr Ġesù li hu fis-smewwiet;

jaħfirli qabel jiena nitolbu skuża

biki jaqbadni kull xħin niftakar

li huwa miet.

 

Ngħix ġurnata b’ġurnata

ma nistenna xejn

għax meta ma nistenna xejn

jiena nirċievi ħafna.



 

Inħobbkom

Ħadd mhu għal dejjem

xi darba kulħadd irid imur;

xi drabi nħossni waħdi

ma nkunx naf lejn min se ndur.

 

Nibda nistaqsi

fejn marru l-għeżież tiegħi

li f’kull mument ta’ ħajti

sibthom dejjem miegħi.

 

Ir-rispett għandu jkun dejjem

lejn dawk li jħobbuk

anke jekk huma l-ebda

rispett ma juruk.

 

Għax il-Mulej għallimna nħobbu

lil xulxin kull ħin

jgħaddu kemm jgħaddu

ġranet, xhur u snin.

 

Għax għad jasal żmien

fejn jiena nibqa’ waħdi

għax kulħadd ikun telaq.

 

U żgur li ma nkun nista’ qatt

inġib lura lil min verament

urieni rispett.

 

Imma jiena għax kont kiesħa

ddeċidejt li ma nagħtix kas

għalxejn nibki.

 

Għax ħadd ma jkun jista’

jġib lura dawk in-nies

u magħhom it-tifkiriet.

 

Inħobbkom ma, pa,

inħobbkom għeżież ħuti,

inħobbkom ħbieb tiegħi.

 

Naf li dejjem se nsibkom miegħi;

grazzi lill-Mulej jiena ngħid

kull ħin, kull mument.



 

Kont...

Kont fid-dlam

imma rajt id-dawl

Kont imdejqa

‘mma wara ġie l-ferħ

Kont konfuża

‘mma malajr għaraft is-soluzzjoni

Kont fid-dubju

‘mma ħadt deċiżjoni

Kont iġġudikata

‘mma ġudizzju qatt m’għamilt

Kont mgħajra

‘mma kelma ħażina qatt ma lissint

Kont beżgħana

‘mma sibt min tani kuraġġ

Kont waħdi

‘mma skoprejt bosta qlub

Kont miġġielda

‘mma l-għedewwa saru ħbieb

Kont imweġġgħa

‘mma ħfirt

Bkejt

u bi dmugħi ksibt l-hena

Żbalji għamilt

imm’ammettejthom bħala mara

Ma sibtx għajnuna

‘mma għint lil ħaddieħor

B’xejn ma kont nieħu gost

sakemm qalbi mtliet bis-sempliċità

Kien hemm min jobogħdni

‘mma jien ħabbejt lil kulħadd

